Arktinis omulis
Omulis arba arktinis omulis (Coregonus autumnalis) – lašišinių žuvų būrio žuvų rūšis, priskiriama sykų genčiai. Tai migruojanti žuvis, gyvenanti Arkties vandenyno pakrančių srityje bei neršianti į Arkties vandenyną įtekančiose upėse (į rytus nuo Pečioros žiočių, šiaurės Sibiro, neįtraukiant Obės, Aliaskos, Kanados upėse). Kūno ilgis iki 64 cm, sveria iki 3 kg. Jūroje maitinasi stambiais priedugnio vėžiagyviais, jaunos žuvys – zooplanktonu. Neršia rudenį. Pramoninės žvejybos objektas. Baikalinis omulis seniau laikytas šios rūšies porūšiu (С. a. migratorius), bet dabar išskirtas į atskirą rūšį (Coregonus migratorius).